《对雪》
宋代·于石

顽云怙势吞烛龙，一夜老尽江上峰。
骖鸾驾鹤下瑶阙，羽衣森列飞行空。
玉虯夭矫振鳞甲，猎猎怒战谁争锋。
银河剪刻纷弄巧，姑射缥缈来无踪。
半开半落花绕树，无根无蒂絮因风。
造物幻出不可测，万变归我一慨中。
重裘何富，负薪何穷。
烹茶何俭，饮羔何丰。
天意茫茫无问处，人事悠悠定何许。
丰年固知雪可喜，贫民不以雪为瑞。
安得见晛消凝阴，寒崖草木皆生春。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。